ક્લબમાં સેક્સોફોનનો અવાજ ગુંજી રહ્યો હતો, ધીમા તાલે ડ્રમ્સ પણ વાગી રહ્યા હતા, લોકોનો ધીમો ગણ-ગણાટ પણ ચાલુ હતો પણ આ ગણ-ગણાટ અચાનક શાંત થઇ ગયો; બધા જેની રાહ જોઇને બેઠા હતા એ વ્યક્તિ સ્ટેજ પર આવી ચુકી હતી અને તેના રૂપને જોઈ ને જ અમુક લોકોના તો હૃદય બેસી ગયા, સ્વર્ગની અપ્સરાને પણ ઈર્ષ્યા કરાવે તેવી સુંદરતા અને વળી એમાં પણ માથે પીળા રંગનું એક પિંછું એવી રીતે મુકેલું કે જાણે મોર ને માથે કલગી, તો ડ્રેસ તો સુંદરતામાં એવો વધારો કરતો કે બસ લોકોના મોઢા ખુલ્લા જ રહી જતા! આ બધું ઓછુ હોય એમ એવો મધુર અવાજ કે કોયલ પણ શરમાઈ જાય. લોલા, જેની આખી દુનિયા દીવાની હતી અને તેનું પરફોર્મન્સ હોય એ રાત્રે તો ક્લબ હાઉસ ફૂલ જ હોય અને છતાં તેના પરફોર્મન્સ વખતે તેના સિવાય બીજા કોઈનો અવાજ પણ સંભાળવા ના મળે, બધા જ એકદમ મૂર્ત થઇ જાય.